Bangui
Store norske leksikon,Geografi,Verdens geografi,Afrika,Sentralafrikanske republikks geografi
Bangui er hovedstad og største by i Den sentralafrikanske republikk, med om lag 734 350 innbyggere (estimat 2012). Bangui ligger sør i landet, ved bredden av elva Oubangui (Ubangi), som er en bielv til Kongoelva.
Administrativt sentrum Byen ble grunnlagt under fransk kolonistyre i 1889, men fikk lite oppmerksomhet av den franske kolonimakten. Bangui holdes, i likhet med Den sentralafrikanske republikk, av mange for å være av relativt liten geostrategisk betydning.For landet som sådan er byen imidlertid viktig: Omtrent alt av landets offisielle funksjoner er lokalisert i en av byens åtte bydeler og byen er et viktig handelssenter for den omliggende jordbruksregionen. Her produseres noe næringsmidler og forbruksvarer, og handel med bomull, tømmer, kaffe og sisal eksporteres fra byens havn. Bangui har en internasjonal flyplass og jernbaneforbindelse til Brazzaville og Pointe-Noire i Republikken Kongo, samt fergeforbindelse med Zongo i Den demokratiske republikken Kongo.Bangui er en relativt liten hovedstad, som foruten noen markante bygg fra tiden under tidligere president Jean-Bédel Bokassa, ikke har større signalbygg. Det finnes imidlertid et universitet i byen, som også er erkebispesetet for den katolske kirken. Uroligheter Bangui har i mange år vært preget av uro og vold i forbindelse med de gjentakende statskuppene i Den sentralafrikanske republikk og har siden kuppet i 2013 opplevd betydelig vold og opprørsvirksomhet. Byens flyplass, ble et viktig fristed for internt fordrevne under dette statskuppet da den kom under beskyttelse av franske militære styrker. Les mer i Store norske leksikon Den sentralafrikanske republikks geografi Den sentralafrikanske republikks historie